శ్రీ గణేష్ నారాయణన్

శ్రీ గణేష్ నారాయణన్ తెలంగాణ రాష్ట్రానికి చెందిన రాజకీయ నాయకుడు. ఆయన 2024లో  సికింద్రాబాద్ కంటోన్మెంట్ శాసనసభ స్థానానికి జరిగిన ఉప ఎన్నికలో కాంగ్రెస్ పార్టీ అభ్యర్థిగా పోటీ విజయం సాధించాడు.

రాజకీయ జీవితం
శ్రీ గణేష్ నారాయణన్ కాంగ్రెస్ పార్టీ ద్వారా రాజకీయాల్లోకి వచ్చి పార్టీలో వివిధ హోదాల్లో పని చేసి  2014, 2018 ఎన్నికల్లో కంటోన్మెంట్‌ నుంచి కాంగ్రెస్‌ టికెట్‌ దక్కకపోవడంతో ఆయన బీఆర్ఎస్ పార్టీలో చేరాడు.అయితే సిట్టింగ్‌ ఎమ్మెల్యే జీ. సాయన్న హఠాన్మరణం చెందడంతో 2023 ఎన్నికల్లో బీఆర్ఎస్ టికెట్‌ తనకే దక్కుతుందని ఆశించాడు. కానీ సాయన్న కుమార్తె లాస్యనందితకు బీఆర్‌ఎస్‌ టికెట్‌ కేటాయించడంతో ఆయన భారతీయ జనతా పార్టీలో చేరి బీజేపీ అభ్యర్థిగా పోటీ చేసి తన సమీప బీఆర్ఎస్ అభ్యర్థి లాస్య నందిత చేతిలో 17, 169 ఓట్ల తేడాతో ఓడిపోయి రెండో స్థానంలో నిలిచాడు. ఆ ఎన్నికల్లో  లాస్య నందితకు 59,057 ఓట్లు రాగా, శ్రీ గణేష్ కు 41,888 ఓట్లు పోలయ్యాయి.  

2023లో కంటోన్మెంట్ నియోజకవర్గం నుండి ఎమ్మెల్యేగా ఎన్నికైన లాస్య నందిత ఫిబ్రవరి 23న పటాన్ చెరులోని ఔటర్ రింగ్ రోడ్డుపై జరిగిన రోడ్డు ప్రమాదంలో మరణించడంతో కంటోన్మెంట్ నియోజకవర్గంలో ఉప ఎన్నిక జరిగింది. శ్రీ గణేష్ ఆ తరువాత లోక్‌సభ ఎన్నికలకు ముందు బీజేపీని వీడి మార్చి 19న కాంగ్రెస్‌ కార్యనిర్వాహక అధ్యక్షుడు మహేష్ కుమార్ గౌడ్ సమక్షంలో కాంగ్రెస్ పార్టీలో చేరగా, ఆయనను పేరును కంటోన్మెంట్ అభ్యర్థిగా ఖరారు చేస్తూ ఏప్రిల్ 6న కాంగ్రెస్ పార్టీ జాతీయ అధ్యక్షులు మల్లిఖార్జున్ ఖర్గే ఆదేశాల మేరకు ఏఐసీసీ ప్రధాన కార్యదర్శి కేసీ వేణుగోపాల్ ఉత్తర్వులు జారీ చేశారు.

శ్రీ గణేష్ నారాయణన్ 2024 మే 13న జరిగిన ఉప ఎన్నికలో కాంగ్రెస్ పార్టీ అభ్యర్థిగా పోటీ చేసి తన సమీప బీజేపీ అభ్యర్థి టీ.ఎన్. వంశీ తిలక్ పై 13206 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు.

మూలాలు

వర్గం:హైదరాబాదు జిల్లా వ్యక్తులు
వర్గం:హైదరాబాదు జిల్లా రాజకీయ నాయకులు